Bent á nauðsyn þrífösunar í Hvalfjarðarsveit Sveitarstjórn Hvalfjarðarsveitar hefur samþykkt að senda Rafmagnsveitum ríkisins erindi þar sem vakin er athygli á nauðsyn þriggja fasa rafmagns almennt í Hvalfjarðarsveit . Þetta ákvað sveitarstjórnin í kjölfar þess að Þórarinn Þórarinsson vakti athygli á nauðsyn þriggja fasa rafmagns í Svínadal og Leirársveit . Þörfin á þriggja fasa rafmagni hefur komið til umræðu með reglubundnum hætti í dreifbýli á undanförnum árum og sú umræða hefur náð inn í sali Alþingis . Fyrir tæpum tveimur árum síðan greindi Valgerður Sverrisdóttir þáverandi iðnaðarráðherra í ræðu á Alþingi frá niðurstöðu skýrslu um mat á þörf á þrífasa rafmagni í dreifbýli . Þá kom fram að um 60% af dreifikerfi rafmagns í dreifbýli væri einfasa . Einnig kom fram að samkvæmt upplýsingum frá sveitarfélögum landsins myndi kosta um 1.200 milljónir króna að þrífasa raforkukerfið á brýnustu stöðum og það væri um 13% af kostnaði við að þrífasa allt landið .